# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | Ymgynghoriad ar Reolau drafft Etholiadau Lleol (Prif Ardaloedd) (Pleidlais Sengl Drosglwyddadwy) (Cymru) 2023 |
| **DYDDIAD** | **14 Gorffennaf 2023** |
| **GAN** | **Rebecca Evans AS, Y Gweinidog Cyllid a Llywodraeth Leol** |

# Ym mis Chwefror, cyhoeddwyd ein hymgynghoriad yn amlinellu rheolau drafft ar gyfer cynnal etholiadau llywodraeth leol (prif gynghorau) gan ddefnyddio’r system pleidlais sengl drosglwyddadwy.

# Mae Deddf Llywodraeth Leol ac Etholiadau (Cymru) 2021 (“Deddf 2021”) yn galluogi prif gynghorau i ddewis cynnal etholiadau yn y dyfodol gan ddefnyddio’r system STV. Daeth y darpariaethau hyn yn weithredol ar 6 Mai 2022.

# Roedd yr ymgynghoriad yn ceisio sylwadau ar Reolau Etholiadau Lleol (Prif Ardaloedd) (Pleidlais Sengl Drosglwyddadwy) (Cymru) 2023 (y Rheolau STV drafft), sy’n amlinellu sut y byddai etholiad sy’n defnyddio’r system STV yn cael ei weithredu.

Cafwyd 32 o ymatebion, ac rydym yn ddiolchgar i bob unigolyn a sefydliad rhanddeiliaid a roddodd eu sylwadau ar ein huchelgais i wella iechyd democrataidd. [Heddiw, cafodd crynodeb o’r ymatebionei gyhoeddi](https://www.llyw.cymru/rheolau-drafft-ar-gyfer-etholiadau-llywodraeth-leol-prif-gynghorau-gan-ddefnyddior-system-pleidlais?_ga=2.248636367.970018213.1689315295-2087621814.1674729764&_gl=1*6ym6ir*_ga*MjA4NzYyMTgxNC4xNjc0NzI5NzY0*_ga_L1471V4N02*MTY4OTMyOTk3MS4yNy4xLjE2ODkzMzIzMTYuMC4wLjA.)**,** ac rydym bellach yn disgrifio’r camau nesaf a gymerir i gyflawni ymrwymiad y Llywodraeth hon i ganiatáu i awdurdodau lleol yng Nghymru gael yr hyblygrwydd i ddewis pa system etholiadol sydd orau ganddynt.

Mynegodd yr ymatebwyr eu cefnogaeth gyffredinol i’r Rheolau STV drafft, a chafwyd nifer o sylwadau ac awgrymiadau defnyddiol ganddynt. Byddwn yn gwneud nifer o newidiadau i’r Rheolau drafft yn sgil ystyried yr adborth hwn.

Er enghraifft, byddwn yn gwella eglurder a hygyrchedd y testun yn y papurau pleidleisio a ffurflenni eraill, ar ôl ystyried rhai o’r awgrymiadau defnyddiol a ddaeth i law. Hefyd, byddwn yn gweithio gyda’r Comisiwn Etholiadol a rhanddeiliaid eraill ar ganllawiau pellach a fydd yn helpu i weithredu’r Rheolau STV.

Y dyddiad cau i awdurdodau allu dewis mabwysiadu STV ar gyfer etholiadau lleol 2027 yw 15 Tachwedd 2024. Bwriedir i’r Rheolau ddod i rym yn yr hydref 2023.